DRAFT Presidency Conclusions – 23/24 March 2006
MONITOR Nr.8/2008

                   1. Concluziile Consiliului European de la Bruxelles, 19-20 iunie 2008
 
                   TRATATUL DE LA LISABONA

                   Consiliul European a luat notă de lucrările pregătitoare desfăşurate în conformitate cu concluziile sale din decembrie 2007. 

                   Consiliul European a luat notă de rezultatul referendumului din Irlanda privind Tratatul de la Lisabona şi de situaţia existentă pe baza unei evaluări iniţiale efectuate de Taoiseach Brian Cowen. 

                   Consiliul European a convenit că este nevoie de mai mult timp pentru a analiza situaţia. A luat cunoştinţă de faptul că guvernul irlandez se va consulta în mod activ, atât la nivel intern, cât şi cu celelalte state membre, pentru a sugera o modalitate comună de avansare. 

                   Reamintind că scopul Tratatului de la Lisabona este de a susţine o Uniune extinsă, care să acţioneze mai eficient şi mai democratic, Consiliul European a luat notă de faptul că parlamentele din 19 state membre au ratificat Tratatul şi că procesul de ratificare continuă în celelalte ţări
. 

                   La sugestia Irlandei, Consiliul European a convenit să revină asupra acestei chestiuni cu ocazia reuniunii sale din 15 octombrie 2008, pentru a examina calea de urmat. A subliniat importanţa de a obţine în continuare, între timp, rezultate concrete în diferitele domenii politice care preocupă cetăţenii. 

                   LIBERTATE, SECURITATE ŞI JUSTIŢIE

                   Consolidarea UE ca un spaţiu de libertate, securitate şi justiţie este o prioritate-cheie pentru cetăţeni. Consiliul European îndeamnă Parlamentul European, Consiliul şi Comisia să depună toate eforturile pentru a asigura adoptarea rapidă, înainte de sfârşitul anului sau, după caz, înainte de sfârşitul legislaturii curente, a propunerilor legislative importante din acest domeniu, care sunt încă în stadiul de aşteptare. 
                   În luna decembrie a anului trecut, Consiliul European a subliniat necesitatea unui angajament politic reînnoit în vederea elaborării unei politici europene globale în domeniul migraţiei. Începând cu acel moment, s-au înregistrat progrese importante, în special în ceea ce priveşte dezvoltarea unei strategii privind gestionarea integrată a frontierelor şi extinderea cooperării cu ţările terţe. În următoarele luni, ar trebui intensificate eforturile în acest domeniu, în scopul creşterii eficienţei şi a coerenţei politicilor din domeniul migraţiei. În acest context, Consiliul European salută prezentarea de către Comisie a comunicării: „O politică comună în materie de imigraţie pentru Europa: principii, acţiuni şi instrumente” şi aşteaptă cu interes viitoarea propunere a unui pact în domeniul imigraţiei şi al azilului din partea viitoarei Preşedinţii franceze.
                   Consiliul European pune accentul pe interconexiunile dintre migraţie, ocuparea forţei de muncă şi dezvoltare, precum şi pe importanţa combaterii factorilor principali de atracţie a migraţiei ilegale. De asemenea, solicită Consiliului să îşi intensifice activitatea în vederea adoptării propunerilor privind admisia resortisanţilor din ţările terţe în scopul ocupării unor locuri de muncă înalt calificate, privind sancţiunile la adresa angajatorilor de imigranţi ilegali, precum şi privind o procedură unică de solicitare şi un set comun de drepturi pentru cetăţenii din ţările terţe.

                   Consiliul European salută Concluziile Consiliului din aprilie 2008 privind cooperarea practică în domeniul azilului şi comunicarea Comisiei „Planul de orientare în materie de azil, o abordare integrată a protecţiei pe teritoriul UE”. Subliniază necesitatea continuării progreselor asupra viitorului sistem european comun de azil, în vederea instituirii acestuia până în 2010.

                   Consiliul European subliniază importanţa continuării lucrărilor destinate elaborării strategiei privind gestionarea integrată a frontierelor, inclusiv importanţa soluţionării unor tensiuni specifice cu care se confruntă anumite state membre şi a promovării unei împărţiri echitabile a responsabilităţilor. Sunt necesare progrese rapide privind dezvoltarea viitoare a FRONTEX, inclusiv prin sporirea coordonării operaţionale. Tehnologiile moderne trebuie valorificate pentru a îmbunătăţi gestionarea frontierelor externe. Comisia este invitată să prezinte propuneri pentru un sistem de intrare/ieşire şi de înregistrare a pasagerilor până la începutul anului 2010. Consiliul European aşteaptă cu interes viitoarele studii şi posibilele propuneri legislative privind sistemul electronic de autorizare a călătoriilor şi privind instituirea Sistemului european de supraveghere a frontierelor. Consiliul European invită Comisia să îşi intensifice eforturile pe marginea acestor chestiuni şi să prezinte în mod prompt progresele realizate şi viitoarele posibile etape, în vederea elaborării şi a punerii în aplicare a strategiei globale cât mai curând posibil.   

                   Consiliul European reafirmă necesitarea unei politici eficiente de returnare şi readmisie. Salută progresele realizate în privinţa propunerii privind standardele comune în acest domeniu şi subliniază importanţa sporirii cooperării cu ţările terţe în cazul readmisiei, inclusiv prin punerea în aplicare a obligaţiilor în temeiul instrumentelor existente, punând în consecinţă accentul pe necesitatea de a încheia în mod urgent acorduri de readmisie cu principalele ţări de origine şi de tranzit.

                   Prin aprobarea Concluziilor Consiliului din 16 iunie a.c. privind consolidarea abordării globale a migraţiei, Consiliul European subliniază şi importanţa continuării dialogului, a parteneriatului şi a cooperării cu ţările terţe în ceea ce priveşte aspectele migraţiei într-o manieră echilibrată din punct de vedere geografic. Abordarea globală necesită o extindere suplimentară, în special prin dezvoltarea unor instrumente concrete, de tipul misiunilor referitoare la migraţie, al platformelor de cooperare, al parteneriatelor pentru mobilitate şi al profilurilor de migraţie. Din acest punct de vedere, Consiliul European salută lansarea parteneriatelor-pilot pentru mobilitate cu Republica Capului Verde şi Republica Moldova şi aşteaptă cu interes iniţierea dialogului pe tema unor astfel de parteneriate cu Georgia şi Senegalul. Comisia este invitată să evalueze parteneriatele-pilot pentru mobilitate şi să prezinte rezultatele cel târziu în iunie 2009. 

                   Ţinând seama de progresele importante realizate în ultimele luni în punerea în aplicare a Strategiei Uniunii de combatere a terorismului, Consiliul European accentuează faptul că eforturile de combatere a terorismului trebuie accelerate, respectând totodată statul de drept şi drepturile omului. În acest context, Consiliul European salută noul impuls dat punerii în aplicare a Strategiei UE de combatere a terorismului de către coordonatorul UE pentru combaterea terorismului prin recentul său raport şi prin recomandările făcute. Invită Comisia să îşi continue activitatea de prevenire a radicalizării şi a recrutării în scopuri teroriste cât de curând posibil. În cooperarea sa cu ţările terţe, Uniunea ar trebui să contribuie în mod util la prevenirea recrutării în scopuri teroriste, în mod deosebit prin furnizarea de asistenţă tehnică în domeniile educaţiei, al drepturilor omului, al statului de drept, al societăţi civile şi al guvernării. Comisia este invitată să îşi concentreze eforturile în mod deosebit asupra ţărilor din regiunea nord-africană şi asupra Sahel, precum şi asupra ţărilor din regiunea Asiei de Sud.  

                   În vederea prevenirii eficace a terorismului şi a criminalităţii grave, accesul autorităţilor competente ale statelor membre şi al agenţiilor UE la informaţiile relevante este o necesitate. Consiliul European pune aşadar accentul pe necesitatea unei abordări coordonate şi coerente a aplicării principiului disponibilităţii, vizând utilizarea eficientă a tehnologiei informaţiilor şi a reţelelor de informaţii. S-a ajuns la un acord privind integrarea dispoziţiilor referitoare la schimbul de informaţii din Tratatul de la Prüm în cadrul legal al Uniunii, însă ar trebui examinate iniţiativele viitoare de îmbunătăţire a schimbului de informaţii, luând în considerare în mod corespunzător protecţia datelor personale. 

                   În martie 2008, s-a finalizat extinderea spaţiului Schengen cu nouă state membre, eliminându-se în acelaşi timp controalele la frontierele aeriene interne.  Aceste evoluţii contribuie la un nivel superior de mobilitate, fără a afecta securitatea cetăţenilor UE. Consiliul European salută intrarea în vigoare a Acordului de asociere Schengen cu Elveţia şi semnarea protocolului cu Liechtenstein. Consiliul European îndeamnă statele membre şi Comisia să colaboreze strâns şi să aloce resurse suficiente pentru a se asigura că SIS II va deveni operaţional în septembrie 2009. Invită Comisia să prezinte posibile soluţii pentru gestiunea pe termen lung a sistemelor informatice de mare anvergură în spaţiul de libertate, securitate şi justiţie.

                   Consiliul European consideră binevenită iniţiativa de a institui în mod treptat un portal uniformizat de e-justiţie al UE până la sfârşitul anului 2009.

                   Reamintind Concluziile Consiliului European din iunie 2007 pe marginea acordului global referitor la Decizia-cadru privind combaterea anumitor forme de rasism şi xenofobie, Consiliul European salută prima audiere publică europeană privind crimele comise de regimurile totalitare şi recunoaşte necesitatea de a continua acest proces.

                   Consiliul European salută acordul obţinut în ceea ce priveşte Directiva privind protecţia mediului prin dreptul penal şi progresele înregistrate pe marginea Directivei privind poluarea cauzată de nave. Consiliul European reafirmă importanţa obţinerii unui înalt nivel de protecţie a mediului în întreaga UE. Apreciază, de asemenea, adoptarea rapidă a deciziei-cadru privind consolidarea drepturilor procedurale în cadrul proceselor judecate în absenţă, sporind astfel garanţiile procedurale din acest domeniu.

                   Trebuie continuate eforturile de extindere a cooperării judiciare în materie civilă, inclusiv a legislaţiei familiei, având în vedere impactul pozitiv pe care îl poate avea  o asemenea cooperare asupra vieţii zilnice a cetăţenilor. Au fost adoptate importante acte legislative privind medierea în materie civilă şi comercială, legislaţia aplicabilă obligaţiilor contractuale, răspunderii părinteşti şi protecţiei copiilor; cu toate acestea, sunt necesare activităţi suplimentare. În consecinţă, Consiliul European solicită adoptarea Regulamentului privind obligaţiile de întreţinere înainte de sfârşitul anului 2008 şi a identificării rapide a unei soluţii politice în privinţa Regulamentului privind competenţa şi legislaţia aplicabilă în materie matrimonială. Comisia este invitată să îşi prezinte propunerea privind succesiunea şi testamentele înainte de sfârşitul lui 2008.

                   Consiliul European evidenţiază necesitatea de a da o continuare rapidă proiectului de stabilire a cadrului comun de referinţă privind dreptul european al contractelor. 

                   Funcţiile deţinute de Eurojust şi Europol trebuie consolidate, iar cooperarea dintre aceste două agenţii extinsă, în scopul intensificării combaterii criminalităţii transfrontaliere grave. Consiliul European subliniază importanţa acordului obţinut în cadrul Consiliului din aprilie 2008 în ceea ce priveşte decizia de înfiinţare a Europol şi solicită adoptarea formală şi promptă a acesteia, în conformitate cu calendarul convenit în iunie 2007. Consiliul European îndeamnă Consiliul să îşi finalizeze rapid activitatea în vederea adoptării formale a proiectului de decizie a Consiliul de consolidare a Eurojust înainte de sfârşitul lui 2008.
                   Consiliul European pune accentul pe necesitatea consolidării cooperării cu ţările terţe şi cu organizaţiile internaţionale (în special cu Conferinţa de la Haga privind dreptul internaţional privat, cu Consiliul Europei şi cu Naţiunile Unite).

                   Consiliul European oferă tot sprijinul obiectivului participării tuturor statelor membre ale UE, cât de curând posibil, la Visa Waiver Programme (programul SUA de scutire de vize) în scopul asigurării unei reciprocităţi depline a călătoriilor fără viză, şi a unui tratament egal pentru toţi cetăţenii UE, aşa cum se întâmplă deja în cazul cetăţenilor SUA care intră pe teritoriul statelor membre. 

                   Consiliul European salută eforturile în derulare de întărire a capacităţilor Uniunii de gestionare a catastrofelor şi accentuează necesitatea unei abordări coordonate a gestionării catastrofelor. Invită Consiliul, Comisia şi statele membre să avanseze rapid în aceste lucrări.

                   IMPLICAŢIILE PREŢURILOR RIDICATE ALE PRODUSELOR ALIMENTARE ŞI ALE PETROLULUI ASUPRA POLITICILOR

                   Puternica creştere recentă a preţurilor produselor de bază a dat naştere unor preocupări, atât la nivel intern, îndeosebi în ceea ce priveşte gospodăriile cu venituri reduse, cât şi pe plan extern, în special pentru ţările în curs de dezvoltare care sunt importatori neţi de produse alimentare şi/sau de petrol. Acest fenomen este complex, având multe cauze profunde şi multe consecinţe, afectând toate politicile UE. Consiliul European salută cele două comunicări ale Comisiei privind aceste chestiuni.

                   În sectorul agriculturii, Uniunea a întreprins deja acţiuni pentru a modera presiunea exercitată asupra preţurilor produselor alimentare, prin vânzarea stocurilor de intervenţie, reducerea restituirilor la export, eliminarea cerinţei de retragere a terenurilor din circuitul agricol pentru 2008, creşterea cotelor de lapte şi suspendarea taxelor de import la cereale, îmbunătăţind astfel oferta şi contribuind la stabilizarea pieţelor agricole.  

                   Reformele succesive ale PAC au favorizat orientarea acesteia către piaţă, au redus numărul de măsuri privind regularizarea ofertei şi au făcut ca agricultorii din UE să fie mai receptivi la evoluţiile preţurilor. Este important să fie continuată orientarea agriculturii spre necesităţile pieţei, permiţându-li-se astfel agriculturilor din UE să aibă o reacţie mai bună la semnalele pieţei, asigurând totodată o concurenţă loială şi favorizând agricultura durabilă pe teritoriul UE şi asigurând o aprovizionare corespunzătoare cu alimente. În contextul bilanţului de sănătate al PAC, Consiliul va examina măsuri suplimentare pentru abordarea acestor chestiuni.

                   Este necesară continuarea activităţii în domeniul inovării, al cercetării şi al dezvoltării producţiei agricole, îndeosebi pentru a spori eficienţa energetică, creşterea productivităţii şi capacitatea de adaptare la schimbările climatice.

                   Mai multe state membre au introdus măsuri pe termen scurt pentru a atenua impactul evoluţiilor recente ale preţurilor produselor alimentare asupra gospodăriilor cu venituri reduse. Aceste măsuri ar trebui să fie specifice şi pe termen scurt pentru a se evita distorsionarea semnalelor emise prin intermediul preţurilor şi producerea unor efecte secundare extinse asupra salariilor şi a preţurilor.
                   Consiliul European salută iniţiativa Comisiei de a examina situaţia normelor restrictive din sectorul comerţului cu amănuntul în contextul revizuirii pieţei unice. Salută în egală măsură iniţiativa Comisiei de a monitoriza cu atenţie activităţile de pe pieţele financiare ale produselor de bază, inclusiv a comerţului de tip speculativ, şi impactul acestora asupra variaţiilor preţurilor, precum şi eventualele implicaţii la nivelul politicilor. Invită Comisia să prezinte din nou acest aspect înaintea Consiliului European din decembrie 2008 şi să ia în considerare propunerea unor răspunsuri politice adecvate, inclusiv a unor măsuri care să vizeze îmbunătăţirea transparenţei pieţei.

                   Este importantă garantarea durabilităţii politicilor privind biocarburanţii, prin stabilirea unor criterii de durabilitate pentru producţia biocarburanţilor de primă generaţie şi prin încurajarea dezvoltării biocarburanţilor de a doua generaţie rezultaţi din produse secundare. Este necesară şi evaluarea rapidă a impacturilor posibile asupra produselor agricole destinate consumului alimentar, precum şi acţionarea, dacă este necesar, în sensul soluţionării acestor deficienţe. Ar trebui evaluate mai îndeaproape consecinţele sociale şi cele asupra mediului ale producţiei şi ale consumului de biocarburanţi, atât în interiorul Uniunii, cât şi în afara acesteia. Consiliul European subliniază importanţa favorizării coordonării cu partenerii internaţionali ai UE în această privinţă. 

                   Preţurile ridicate ale produselor alimentare exercită presiuni deosebite asupra ţărilor în curs de dezvoltare. Aceste preţuri afectează în mod serios situaţia celor mai sărace populaţii ale lumii şi prezintă un risc pentru progresul către toate ODM
. Se impune aşadar ca Uniunea Europeană să acţioneze din perspectiva asistenţei umanitare şi a asistenţei pentru dezvoltare. Consiliul European salută intenţia Comisiei de a înainta o propunere pentru un nou fond de sprijinire a agriculturii în ţările în curs de dezvoltare în cadrul perspectivelor financiare actuale. În eforturile sale, Uniunea va lucra în strânsă legătură cu Organizaţia Naţiunilor Unite şi cu alte organizaţii internaţionale, dar şi în cadrul politicilor şi al strategiilor ţărilor partenere. 

                   UE furnizează deja, în mod semnificativ, ajutor alimentar şi asistenţă umanitară în multe dintre zonele cele mai afectate şi va mobiliza resurse pentru finanţarea, dincolo de ajutorul alimentar, a unui sistem de siguranţă socială pentru grupurile de populaţie sărace şi vulnerabile. 

                   UE va promova o reacţie internaţională mai coordonată, pe termen mai lung, la actuala criză alimentară, în special în cadrul ONU, al instituţiilor financiare internaţionale şi în contextul G8. Prin urmare, salută instituirea de către SGONU a Grupului operativ la nivel înalt pentru criza securităţii alimentare globale. UE este hotărâtă să joace un rol integral în punerea în aplicare a declaraţiei convenite la Roma la 5 iunie 2008 la Conferinţa la Nivel Înalt privind Securitatea Alimentară Mondială a FAO.

                   UE va folosi dialogul politic pe care îl poartă cu ţări terţe într-o manieră transparentă pentru a descuraja restricţiile la exporturile de alimente şi interdicţiile de export. De asemenea, va ridica această problemă în cadrul OMC şi al altor foruri internaţionale relevante. În plus, UE va încerca în continuare să obţină o finalizare globală, ambiţioasă şi echilibrată a Rundei de la Doha.

                   UE va sprijini un răspuns ferm în materie de ofertă agricolă în ţările în curs de dezvoltare, în special prin furnizarea finanţării necesare pentru inputurile agricole şi a asistenţei în utilizarea instrumentelor de gestionare a riscului bazate pe piaţă. UE îşi va spori în mod semnificativ sprijinul pentru investiţiile publice şi private în agricultură şi, în mod mai general, va încuraja ţările în curs de dezvoltare să dezvolte politici agricole mai bune, în special pentru a susţine securitatea alimentară şi a consolida integrarea regională. Se va acorda o atenţie deosebită micilor fermieri şi sporirii eficienţei energetice.

                   Consiliul European îşi exprimă îngrijorarea cu privire la creşterea continuă a preţului petrolului şi al gazelor şi la consecinţele sociale şi economice ale acesteia. Pot fi avute în vedere măsuri pentru reducerea impactului preţului ridicat al petrolului şi al gazelor asupra categoriilor mai sărace ale populaţiei, însă acestea ar trebui să rămână specifice şi pe termen scurt. Consiliul European salută intenţia Comisiei de a propune unele măsuri pe termen scurt destinate susţinerii procesului pe termen lung de restructurare a sectorului pescuitului. Intervenţiile fiscale şi politice de alt tip generatoare de distorsiuni ar trebui evitate, deoarece împiedică procesul necesar de adaptare a agenţilor economici. Consiliul European invită preşedinţia viitoare, ca, în colaborare cu Comisia, să examineze fezabilitatea şi impactul unor măsuri care să atenueze efectele creşterilor bruşte ale preţului petrolului şi al gazelor şi să prezinte un raport înainte de Consiliul European din octombrie.

                   Aceste evoluţii subliniază necesitatea unei adoptări rapide a pachetului de măsuri privind schimbările climatice şi energia, numeroase elemente ale acestuia putând contribui la ameliorarea situaţiei. Sunt esenţiale eforturile suplimentare vizând creşterea eficacităţii energetice şi a economiilor de energie şi diversificarea furnizării cu energie a UE. Noile tehnologii au, în mod special, un rol important de jucat în această privinţă. Consiliul European invită statele membre, Comisia şi Banca Europeană de Investiţii să sprijine măsurile care vizează facilitarea investiţiilor realizate de gospodării şi industrie în eficienţa energetică şi în utilizarea surselor de energie regenerabilă, precum şi într-o utilizare mai favorabilă mediului a combustibililor fosili. Consiliul European îndeamnă statele membre şi Comisia să accelereze punerea în aplicare a Planului de acţiune privind eficienţa energetică pe 2006 şi să examineze posibila revizuire a acestuia. De asemenea, ia notă de propunerile pe care Comisia le va înainta în curând, referitoare la revizuirea directivelor privind impozitarea energiei şi eurovigneta. 

                   Alte măsuri ar trebui examinate rapid, în special pentru promovarea concurenţei pe pieţele energetice, promovarea modernizării sistemelor de transport, inclusiv dezvoltarea tehnologiilor alternative, inter alia automobilele electrice, precum şi pentru sporirea transparenţei pieţelor petrolului, inclusiv în ceea ce priveşte stocurile de petrol. Dialogul cu societăţile de petrol şi gaze, cu ţările producătoare şi cu ţările în curs de dezvoltare importatoare ar trebui ameliorat, atât la nivel european, cât şi internaţional, în vederea asigurării unei mai bune adaptări a ofertei faţă de nevoile pieţei şi a îmbunătăţirii condiţiilor-cadru pentru investiţii în activităţile de explorare, de producţie, în capacităţile de rafinare şi în sursele alternative de energie. În această privinţă, Consiliul European salută decizia Arabiei Saudite de a convoca o reuniune între ţările producătoare şi consumatoare de petrol la Jeddah la 22 iunie.

                   Consiliul European ia notă în special de intenţia Comisiei de a monitoriza evoluţia preţurilor produselor alimentare şi ale petrolului în Europa şi pe plan internaţional şi aşteaptă cu interes raportul Comisiei privind evoluţia situaţiei înainte de Consiliului European din decembrie 2008. Consiliul European încurajează, de asemenea, Comisia să monitorizeze evoluţiile de pe alte pieţe ale produselor de bază. Având în vedere gama largă de sectoare politice afectate de preţurile ridicate ale produselor alimentare şi ale energiei, Consiliul European invită Consiliul Afaceri Generale şi Relaţii Externe (CAGRE) să urmărească îndeaproape activităţile desfăşurate pe această temă în formaţiunile relevante ale Consiliului şi să prezinte un raport al situaţiei până în octombrie 2008.

                   CHESTIUNI ECONOMICE, SOCIALE, DE SĂNĂTATE ŞI DE MEDIU

                   Cu ocazia celei de a zecea aniversări a deciziei istorice de lansare a monedei euro şi a creării Băncii Centrale Europene, Consiliul European salută succesul remarcabil al primei decade a uniunii economice şi monetare. Acest succes trebuie valorificat pentru a face faţă provocărilor economice din viitor. Consiliul European îndeamnă Consiliul să reflecteze asupra modurilor de întărire a aplicării cadrului economic al UEM, ţinând cont de comunicarea Comisiei privind „EMU 10”, astfel încât să garanteze realizarea întregului potenţial şi a beneficiilor monedei unice.

                   Consiliul European felicită Slovacia pentru convergenţa realizată după aderarea la UE, pe baza unor politici economice şi financiare adecvate, şi salută îndeplinirea de către Slovacia a tuturor criteriilor de convergenţă menţionate în tratat. În acest context, Consiliul European salută propunerea Comisiei ca Slovacia să adopte moneda euro de la 1 ianuarie 2009. 

                   Consiliul European ia notă de faptul că pieţele financiare internaţionale dau semne de stabilizare, dar că la nivel global condiţiile rămân fragile. Planul de lucru global actualizat, adoptat în octombrie trecut ca răspuns la tulburările financiare, este  pus în aplicare aşa cum se stabilise şi ar trebui să fie finalizat până la sfârşitul anului 2008. Consiliul European invită Consiliul să continue să monitorizeze îndeaproape situaţia.

                   UE îşi păstrează angajamentul faţă de menţinerea rolului de lider la nivel internaţional în ceea ce priveşte schimbările climatice şi energia. Consiliul European salută progresele făcute în privinţa unui acord ambiţios, global şi cuprinzător cu privire la schimbările climatice, pentru perioada de după 2012, în cursul negocierilor de la Bangkok din aprilie şi de la Bonn din iunie 2008. Trebuie accelerat ritmul negocierilor, pentru a se ajunge la un acord la Copenhaga, în 2009, care să respecte limita de 2°C. În vederea convenirii asupra unei poziţii a UE în cadrul Consiliului European de Primăvară din 2009, Comisia este invitată să prezinte o strategie cuprinzătoare privind fluxurile financiare şi de investiţii la scară largă, atât pentru atenuare, cât şi pentru adaptare, ca răspuns la Planul de acţiune de la Bali, inclusiv mecanismele de cercetare şi dezvoltare, de difuzare şi transfer ale unei tehnologii sigure şi durabile, cu emisii reduse de dioxid de carbon.

                   Pentru a îşi menţine rolul de lider şi credibilitatea la nivel internaţional, Uniunea Europeană trebuie să ajungă în mod rapid la un acord asupra pachetului său de măsuri privind schimbările climatice şi energia. În consecinţă, Consiliul European salută progresele realizate până în prezent pe marginea diferitelor propuneri de pachete legislative privind schimbările climatice şi energia şi îndeamnă Consiliul să coopereze îndeaproape cu Parlamentul European în sensul obţinerii unui acord în conformitate cu principiile şi termenele stabilite la reuniunea sa din martie 2008. Consiliul European îndeamnă Comisia să propună cât mai curând un mecanism care să stimuleze investiţiile statelor membre şi ale sectorului privat, pentru a asigura construirea şi exploatarea până în 2015 a unui număr de până la 12 centrale demonstrative de producere a energiei în scopuri comerciale, cu captare şi stocare a carbonului, astfel cum a convenit Consiliul European în primăvara anului 2007.           

                   În acest context, Consiliul European reafirmă necesitatea unor politici şi a unor instrumente coerente de exploatare a sinergiilor privind energia şi schimbările climatice în toate sectoarele economice vizate, cum ar fi sectorul transporturilor. 
                   Consiliul European salută acordul general obţinut în privinţa elementelor esenţiale ale pachetului legislativ privind piaţa internă a energiei,  în special în privinţa separării eficiente a activităţilor referitoare la distribuţie şi la producţie din operaţiunile de exploatare a reţelei în sectoarele gazului şi al electricităţii. Consiliul European îndeamnă Consiliul şi Parlamentul European să ajungă la un acord final pe marginea pachetului legislativ, înainte de terminarea actualului mandat legislativ.

                   Consiliul European salută rezultatul pozitiv al celei de a noua reuniuni a Conferinţei Părţilor la Convenţia privind diversitatea biologică, ca o etapă fundamentală pentru îndeplinirea obiectivului pentru 2010. 

                   Având în vedere acordurile politice obţinute de către Consiliu în privinţa directivei privind timpul de lucru şi a directivei privind condiţiile de lucru ale lucrătorilor sezonieri, Consiliul European invită Consiliul şi Parlamentul European să ajungă la un acord final echilibrat pe marginea ambelor directive, înainte de terminarea actualului mandat legislativ.

                   Consiliul European aşteaptă cu interes rezultatele evaluării de către Comisie a actualelor politici şi instrumente care au drept scop o mai bună incluziune a populaţiei rome, precum şi următoarea conferinţă pe această temă, care urmează să aibă loc în septembrie. Invită Consiliul să ia în considerare acest aspect în cursul examinării de către acesta a Agendei sociale revizuite. Consiliul European va reveni asupra acestei chestiuni înainte de sfârşitul anului.

                   Consiliul European subliniază importanţa eliminării decalajului dintre şi din cadrul statelor membre în domeniul sănătăţii şi al speranţei de viaţă şi subliniază importanţa activităţilor de prevenire din domeniul bolilor cronice netransmisibile grave. În acest sens, salută Concluziile Consiliului cu privire la reducerea implicaţiilor cancerului, care pot contribui la îndeplinirea acestor obiective.

                   Consiliul European salută decizia de a înfiinţa IET în Budapesta. Aceasta va permite ca institutul să îşi înceapă rapid activitatea în vederea promovării inovării în Europa. În acest context, Consiliul European reaminteşte concluziile reprezentanţilor statelor membre, reuniţi la nivel de şefi de stat sau de guvern la Bruxelles la 13 decembrie 2003, care acordă prioritate noilor state în curs de aderare în distribuţia sediilor oficiilor sau ale agenţiilor comunitare care vor fi înfiinţate în viitor. Sediile viitoarelor oficii sau agenţii ar trebui să se găsească în primul rând în statele membre care au aderat la Uniune în 2004 sau ulterior, acordându-se o prioritate corespunzătoare statelor membre în care nu există deja un oficiu sau o agenţie a UE.

                   BALCANII DE VEST

                   Consiliul European îşi reafirmă sprijinul deplin pentru perspectiva europeană a Balcanilor de Vest, astfel cum reiese din Agenda de la Salonic şi din Declaraţia de la Salzburg. Reamintind concluziile sale din decembrie 2006, Consiliul European subliniază că, prin realizarea de progrese temeinice în cadrul reformei economice şi politice şi prin îndeplinirea condiţiilor şi a cerinţelor necesare, ceilalţi potenţiali candidaţi din Balcanii de Vest ar trebui să dobândească statutul de candidat, în funcţie de meritele individuale şi având drept obiectiv final dobândirea statului de membru al UE. Perspectiva UE rămâne esenţială pentru stabilitatea, reconcilierea şi viitorul Balcanilor de Vest.

                   Procesul de stabilizare şi de asociere rămâne cadrul pentru cursul european al Balcanilor de Vest. Progresul înregistrat în ultimii ani în acest context, mai ales prin încheierea acordurilor de stabilizare şi de asociere (ASA), are nevoie în prezent de mai multă consolidare. 

                   Consiliul European salută progresele semnificative înregistrate în facilitarea contactelor personale în ţările din regiune. În această privinţă, Consiliul European consideră binevenită lansarea cu succes a dialogului privind liberalizarea vizelor cu Serbia, Fosta Republică Iugoslavă a Macedoniei, Muntenegru, Albania şi Bosnia şi Herţegovina, în temeiul criteriilor de referinţă exacte şi realiste din foile de parcurs. Consiliul European aprobă de asemenea Declaraţia privind Balcanii de Vest, astfel cum figurează în anexă.

                   Consiliul European subliniază din nou importanţa cooperării regionale şi a unor bune relaţii de vecinătate. Se bucură de tranziţia de la Pactul de stabilitate la Consiliul de Cooperare Regională şi încurajează regiunea să îşi întărească responsabilitatea regională, astfel cum s-a discutat la recenta reuniune la nivel ministerial din Sofia, „Procesul de cooperare din Europa de Sud-Est”, şi la reuniunea la nivel înalt de la Pomorie.

                   Consiliul European subliniază faptul că este posibil ca Fosta Republică Iugoslavă a Macedoniei să facă noi progrese pe calea către UE până la sfârşitul acestui an, dacă sunt respectate condiţiile stabilite în concluziile Consiliului European din decembrie 2005, criteriile politice de la Copenhaga şi priorităţile-cheie cuprinse în parteneriatul pentru aderare din februarie 2008. În acest context, Consiliul European ia notă de concluziile CAGRE din 16 iunie 2008. Menţinerea bunelor relaţii de vecinătate, inclusiv adoptarea unei soluţii negociate şi reciproc acceptabile privind chestiunea numelui, rămâne un aspect esenţial. 
                   UE salută angajamentul Albaniei de a asigura condiţiile necesare unor alegeri libere, corecte şi democratice, care trebuie sa aibă loc în anul 2009. De o importanţă similară consideră a fi eforturile suplimentare depuse în ceea ce priveşte capacităţile instituţionale din cadrul administraţiei publice, combaterea corupţiei şi a criminalităţii organizate, precum şi eforturile din cadrul sistemului judiciar. 
                   Consiliul European ia notă de progresele pe care le-a făcut Muntenegru şi încurajează această ţară să se concentreze mai departe pe crearea capacităţii administrative, pe continuarea luptei împotriva corupţiei şi a criminalităţii organizate, pe consolidarea instituţiilor, precum şi a reformelor sistemului judiciar, în conformitate cu Constituţia. Pentru a ajunge la stadiul următor al relaţiilor lor cu UE, Albania şi Muntenegru trebuie de asemenea să asigure un bilanţ convingător al punerii în aplicare cu succes a ASA. 
                   Consiliul European salută semnarea recentă a ASA cu Bosnia şi Herţegovina, ceea ce constituie un pas important în direcţia europeană a acestei ţări.  Bosnia şi Herţegovina trebuie să continue fără întârziere punerea în aplicare a procesului de reformă, în special în scopul îndeplinirii obiectivelor şi a condiţiilor necesare pentru tranziţia de la Oficiul Înaltului Reprezentant la Reprezentantul Special al Uniunii Europene. 
                   Consiliul European aşteaptă cu interes ca noul guvern de la Belgrad să aibă o agendă europeană clară şi să avanseze în reformele necesare. Profitând de semnarea recentă a Acordului de stabilizare şi de asociere cu UE, Serbia îşi poate accelera progresul către UE, inclusiv prin obţinerea statutului de candidat, de îndată ce vor fi întrunite toate condiţiile necesare, în conformitate cu concluziile CAGRE din 29 aprilie 2008. 
                   Reamintind Concluziile Consiliului European din decembrie 2007 şi concluziile CAGRE din 18 februarie 2008, Uniunea Europeană îşi menţine angajamentul de a juca un rol principal în asigurarea stabilităţii în Kosovo, inclusiv prin intermediul EULEX Kosovo, al RSUE şi al participării acestuia în cadrul unui oficiu civil internaţional, ca parte a prezenţelor internaţionale. UE salută raportul SGONU privind UNMIK şi, astfel cum este descrisă în raport, intenţia acestuia de a reconfigura prezenţa civilă internaţională în Kosovo.

                   Aceasta ar facilita desfăşurarea EULEX KOSOVO în toată provincia Kosovo şi ar permite sporirea rolului operaţional al UE în ceea ce priveşte supremaţia legii. Consiliul European salută, de asemenea, angajamentele asumate de Kosovo privind respectarea principiilor democraţiei şi egalităţii între toţi cetăţenii, protecţia minorităţii sârbe şi a altor minorităţi, conservarea patrimoniului religios şi cultural, precum şi prezenţa internaţională. 
                   Consiliul European îşi exprimă susţinerea pentru următoarea Conferinţă a donatorilor şi încurajează donatorii bilaterali şi multilaterali să se angajeze să acorde sprijin. UE reaminteşte disponibilitatea sa de a asista dezvoltarea economică şi politică în Kosovo, printr-o perspectivă europeană clară, în conformitate cu perspectiva europeană a regiunii.

                   RELAŢII EXTERNE

                   Obiectivele de Dezvoltare ale Mileniului

                   Anul 2008 ar trebui să reprezinte un moment de răscruce în intensificarea eforturilor colective de eradicare a sărăciei în contextul dezvoltării durabile, pentru a asigura îndeplinirea la nivel mondial a tuturor Obiectivelor de Dezvoltare ale Mileniului (ODM) până în 2015. Având în vedere progresele înregistrate în unele ţări şi zone, Consiliul European este convins că toate ODM pot fi atinse în toate regiunile lumii, cu condiţia întreprinderii imediate şi susţinute a unor acţiuni concertate până în 2015. Totuşi, este deosebit de îngrijorat de tendinţa din numeroase ţări şi regiuni, îndeosebi din Africa Subsahariană, în ceea ce priveşte îndeplinirea ODM.

                   UE va continua să joace un rol de frunte în calitatea de cel mai important donator mondial şi va depune toate eforturile necesare pentru a asigura un răspuns ambiţios, orientat către acţiune, în cursul şi ulterior evenimentelor-cheie care vor avea loc în a doua jumătate a acestui an: al treilea Forum la Nivel Înalt privind Eficacitatea Ajutorului (Accra, 2 - 4 septembrie), evenimentul la nivel înalt al ONU privind ODM (New York, 25 septembrie) şi Conferinţa Internaţională privind Finanţarea pentru Dezvoltare (Doha, 29 noiembrie - 2 decembrie).

                   Consiliul European aprobă pe deplin Concluziile Consiliului din mai 2008, care conţin o puternică reacţie colectivă a UE la provocarea pe care o impune dezvoltarea globală. În vederea atingerii tuturor ODM, în special, UE îşi reafirmă în mod ferm angajamentul de a atinge un obiectiv ODA colectiv de 0,56% din VNB până în 2010 şi de 0,7% din VNB până în 2015, astfel cum a fost stabilit în Concluziile Consiliului din mai 2005, în Concluziile Consiliului European din iunie 2005 şi în Consensul european privind dezvoltarea. Aceste angajamente ar trebui să ducă la dublarea ODA anual acordat de UE, care ar ajunge la peste 66 de miliarde EUR în 2010. Cel puţin jumătate din această creştere colectivă va fi alocată Africii. Statele membre sunt încurajate să îşi stabilească calendare indicative care să ilustreze modalitatea în care urmăresc să îşi atingă obiectivele ODA convenite.

                   UE va angaja reforme radicale pentru a îmbunătăţi eficienţa ajutorului, pe baza punerii în aplicare depline a Declaraţiei de la Paris din 2005 privind eficacitatea ajutorului, a Consensului european privind dezvoltarea din 2005 şi a Codului de conduită al UE privind complementaritatea şi diviziunea muncii din 2007. 

                   UE va continua să îmbunătăţească coerenţa politicilor în favoarea dezvoltării (CPD) în cele douăsprezece domenii identificate în 2005, garantând în plus că principiile CPD sunt prezente pe agenda internaţională a ODM şi a eficacităţii ajutorului. 

                   UE va pune în aplicare pe deplin Strategia UE privind ajutorul pentru comerţ din 2007,  străduindu-se să realizeze obiectivul colectiv de 2 miliarde EUR pe an până în 2010 pentru asistenţă pentru comerţ din partea UE (1 miliard EUR de la statele membre şi 1 miliard EUR de la Comunitatea Europeană) şi să sporească ajutorul global pentru comerţ corelat cu creşterile globale ale ODA. Aproximativ 50% din creşterea asistenţei colective în domeniul comerţului a UE va fi disponibilă pentru ţările ACP.

                   Consiliul European salută Agenda de acţiune a UE pentru ODM. UE le propune partenerilor pentru dezvoltare să împărtăşească această agendă, care identifică, în termenele stabilite, reperele şi acţiunile specifice în contextul creşterii economice favorabile celor săraci şi în domenii-cheie, precum reducerea sărăciei şi a foametei, educaţia, sănătatea, mediul, egalitatea de gen şi responsabilizarea femeilor, apa, agricultura, sectorul privat şi infrastructura, şi care va contribui la asigurarea îndeplinirii ODM până în 2015.

                   UE este hotărâtă să ofere un răspuns colectiv eficace noilor provocări ale dezvoltării, impuse în special de schimbările climatice şi preţurile ridicate ale produselor alimentare. În ceea ce priveşte schimbările climatice, UE este hotărâtă să ajute, acolo unde acest lucru se impune, ţările în curs de dezvoltare, în special ţările în curs de dezvoltare sărace care sunt cele mai vulnerabile la schimbările climatice, să urmeze calea creşterii economice durabile şi să se adapteze la schimbările climatice, astfel cum reiese din acordul la care s-a ajuns la Bali pentru lansarea negocierilor în vederea obţinerii unui acord global privind schimbările climatice la Copenhaga în 2009. Va acţiona pentru punerea în aplicare eficientă a „Alianţei mondiale împotriva schimbărilor climatice” din 2007 şi va căuta modalităţi de mobilizare a unor noi resurse financiare pentru a aborda problema schimbărilor climatice şi pentru a combate impactul negativ al acestora. În acest context, UE va acţiona, inter alia, pe baza propunerii Comisiei privind un mecanism financiar global.

                   Procesul de la Barcelona: Uniunea pentru Mediterana

                   Regiunea mediteraneeană este o zonă de importanţă strategică vitală pentru Uniunea Europeană din punct de vedere politic, economic şi social. Procesul de la Barcelona a fost instrumentul principal al relaţiilor euro-mediteraneene începând din 1995 şi a permis o puternică promovare a cooperării multilaterale şi bilaterale. Valorizând succesele anterioare şi consolidându-le, „Procesul de la Barcelona: Uniunea pentru Mediterana” va da un nou impuls relaţiilor Uniunii cu regiunea mediteraneeană. Acest mecanism va completa relaţiile bilaterale în desfăşurare, care vor continua în cadrul politicilor actuale.

                   Consiliul European consideră binevenită Comunicarea Comisiei din 20 mai 2008 şi, în special, propunerile de a conferi o dimensiune politică şi instituţională extinsă relaţiilor UE cu partenerii mediteraneeni printr-un nou impuls politic, în special prin organizarea de summituri din 2 în 2 ani, şi de a consolida responsabilitatea comună asupra parteneriatului prin constituirea unei preşedinţii comune, care să ia în considerare în mod corespunzător dispoziţiile relevante ale tratatelor. 

                   Pe această bază, UE va efectua consultările necesare cu toţi partenerii euro-mediteraneeni, în vederea pregătirii unei declaraţii comune, care urmează să fie adoptată la Summit-ul pentru Mediterana de la Paris din 13 iulie 2008.

                   Parteneriatul estic

                   Consiliul European salută propunerile de dezvoltare a dimensiunii estice a politicii europene de vecinătate, care va avea drept scop consolidarea politicii UE în privinţa partenerilor PEV din est într-un cadru bilateral şi multilateral. 

                   Consiliul European confirmă necesitatea de a promova şi mai mult cooperarea regională între vecinii estici ai UE şi între UE şi regiune, precum şi cooperarea bilaterală dintre UE şi fiecare dintre aceste ţări, în temeiul diferenţierii şi al unei abordări individuale, respectând caracterul PEV ca un cadru politic unic şi coerent. Mai mult decât atât, o asemenea cooperare ar trebui să aducă valoare adăugată şi să fie complementară formelor de cooperare multilaterală deja existente, dar şi a celor planificate, din cadrul PEV şi asociate acesteia, în special Sinergiei Mării Negre şi Dimensiunii nordice.
                   În conformitate cu aceasta, Consiliul European invită Comisia să îşi continue activitatea şi să prezinte Consiliului, în primăvara anului 2009, o propunere privind modalităţile de realizare a „Parteneriatului estic”, pe baza iniţiativelor pertinente. 

                   Alte aspecte
                   Consiliul European salută progresele încurajatoare care au avut loc în punerea în aplicarea a Strategiei Uniunii pentru un nou parteneriat cu Asia Centrală, adoptată în iunie 2007. Aşteaptă cu interes continuarea consolidării parteneriatului Uniunii cu Asia Centrală. 

                   Consiliul European este în continuare profund preocupat de situaţia din Zimbabwe şi reafirmă necesitatea ca cea de a doua rundă a alegerilor prezidenţiale, care va avea loc la 27 iunie, să se deruleze într-un mediu paşnic, liber şi corect, în conformitate cu normele şi standardele internaţionale. Violenţele manifestate până în prezent, intimidările şi acţiunile dirijate împotriva ONG-urilor, menite să suspende asistenţa şi accesul internaţional în zonele rurale, sporesc temerile poporului zimbabwean şi ale comunităţii internaţionale cu privire la condiţiile în care se va desfăşura această rundă a alegerilor, crucială pentru viitorul Zimbabwe. Uniunea Europeană regretă că oferta sa de a trimite observatori a fost respinsă. Este esenţial ca cetăţenii de rând din Zimbabwe să voteze în ziua alegerilor şi ca voturile lor să fie numărate în mod rapid şi transparent, în conformitate cu propriile norme şi standarde ale Comunităţii pentru Dezvoltarea Africii Australe. Cetăţenilor zimbabweeni ar trebui să li se permită să îşi aleagă viitorul în mod liber, ceea ce va deschide calea construirii stabilităţii politice în ţară. Un al doilea tur de scrutin prezidenţial liber şi corect este vital pentru soluţionarea crizei prezente. Consiliul European cere ca SADC (Comunitatea pentru Dezvoltarea Africii Australe) şi Uniunea Africană să trimită un număr semnificativ de observatori ai alegerilor cât de curând posibil şi să asigure prezenţa continuă a acestora până la finalizarea procesului electoral şi la declararea oficială a rezultatelor. Consiliul European îşi reiterează disponibilitatea de a adopta măsuri suplimentare împotriva celor responsabili pentru comiterea actelor de violenţă. UE este gata să ofere sprijin şi să se angajeze din nou în relaţiile cu un guvern democratic, legitim şi orientat spre reformă în Zimbabwe.

                   Consiliul European a luat act de discuţiile din cadrul CAGRE din 16 iunie cu privire la situaţia din Sudan. Este profund preocupat cu privire la lipsa de cooperare a autorităţilor sudaneze cu CPI şi îndeamnă guvernul Sudanului să coopereze în mod constructiv cu CPI, cu UE şi cu comunitatea internaţională. Consiliul European a îndemnat CAGRE să continue să urmărească îndeaproape evoluţiile din Sudan şi să examineze posibilitatea de a adopta măsuri suplimentare în cazul lipsei unei cooperări depline cu ONU şi cu alte instituţii, inclusiv CPI.

                   Uniunea Europeană continuă să îşi exprime îngrijorarea profundă cu privire la situaţia umanitară din Birmania/Myanmar ca urmare a ciclonului Nargis. Apreciază eforturile ONU şi ale ASEAN şi creşterea volumului de ajutoare care a fost distribuit la 2,4 milioane de persoane afectate de ciclon, dar solicită autorităţilor din Birmania/Myanmar să elimine toate restricţiile restante din calea distribuirii ajutoarelor internaţionale.  Consiliul European subliniază că, deşi prioritatea imediată este acordarea de ajutor umanitar de urgenţă, necesitatea unei veritabile tranziţii spre democraţie este mai puternică ca oricând în Birmania/Myanmar. Regretă sincer decizia autorităţilor din Birmania/Myanmar de a reînnoi arestul la domiciliu al lui Daw Aung San Suu Kyi şi solicită din nou eliberarea tuturor prizonierilor politici. Consiliul European regretă şi faptul că modul în care s-a desfăşurat referendumul nu a contribuit la un proces cuprinzător şi transparent de reconciliere naţională, care constituie singura cale spre un climat de prosperitate şi stabilitate în această ţară. Consiliul European face apel la autorităţi să se asigure că alegerile anunţate pentru 2010 vor fi pregătite şi organizate într-un mod care să contribuie la o tranziţie credibilă şi pe deplin participativă spre democraţie. Din acest punct de vedere, Consiliul European salută implicarea personală a secretarului general al ONU şi subliniază sprijinul deplin pe care îl acordă misiunii de bune oficii a acestuia.

                   Consiliul European salută Declaraţia de la Lima, prezentată la summit-ul recent dintre UE şi America Latină şi zona Caraibilor, şi îndeamnă la întreprinderea eforturilor necesare pentru încheierea negocierilor subregionale până în 2009.

                   Consiliul European susţine raportul Preşedinţiei privind PESA, care include mandatul viitoarei preşedinţii. Consiliul European susţine şi Raportul anual privind activităţile UE în cadrul prevenirii conflictelor;  preşedinţiile viitoare sunt invitate să valorifice progresele semnificative realizate, astfel încât să determine Uniunea să fie mai coerentă, mai capabilă şi mai activă în acest domeniu.

                   Consiliul European reafirmă că promovarea şi protecţia drepturilor copilului, în special ale copiilor afectaţi de conflicte armate, este o prioritate a acţiunii externe a UE. Consiliul European îndeamnă Comisia şi statele membre să continue să asigure coerenţa, complementaritatea şi coordonarea drepturilor omului, ale politicilor şi ale programelor de securitate şi dezvoltare, pentru a face faţă impactului pe termen scurt, mediu şi lung al conflictelor armate asupra copiilor prin modalităţi eficace, durabile şi globale.

                   Consiliul European confirmă eforturile de promovare a Anului european al dialogului intercultural. În acest context, recunoaşte valoarea cooperării culturale şi a dialogului intercultural ca parte integrantă a tuturor politicilor externe relevante, în conformitate cu recomandările conferinţei pe tema „Noi paradigme, noi modele şi o nouă cultură în relaţiile externe ale UE”, precum şi valoarea activităţii în curs în cadrul Alianţei civilizaţiilor. Consiliul European subliniază importanţa cooperării culturale în abordarea provocărilor şi a proceselor politice, pe baza dialogului cu societatea civilă, în promovarea contactelor personale şi în favorizarea bunelor relaţii de vecinătate.

       ANEXĂ
       DECLARAŢIE PRIVIND BALCANII DE VEST

                   Au fost realizate eforturi deosebite pentru ca perspectiva europeană a Balcanilor de Vest să se materializeze şi să fie mai vizibilă pentru popoarele din regiune. Referitor la comunicarea Comisiei „Balcanii de Vest: consolidarea perspectivei europene”, Consiliul European subliniază importanţa următoarelor trei domenii:

                   1) Extinderea politicilor comunitare la Balcanii de Vest şi consolidarea cooperării regionale

                   În scopul aprofundării cooperării actuale dintre UE şi această regiune, care se bucură de o perspectivă europeană, şi în scopul consolidării cooperării regionale, Consiliul European:

                   - îndeamnă la eforturi pentru încurajarea participării ţărilor din Balcanii de Vest la programele şi agenţiile comunitare;
                   - aşteaptă cu interes lansarea negocierilor de elaborare a unui tratat comunitar privind transporturile cu Balcanii de Vest, precum şi încheierea cât mai rapidă a acestora; 

                   - recunoaşte importanţa punerii în aplicare efective a comunităţii energiei în sud-estul Europei;

                   -  subliniază importanţa cooperării şi a reformelor în domeniul libertăţii, al securităţii şi al justiţiei, împărtăşind experienţele UE în combaterea criminalităţii organizate şi a terorismului şi recomandă ca pregătirea primei evaluări sud-est europene a ameninţării pe care o reprezintă criminalitatea organizată să fie coordonată de Centrul SECI din Bucureşti;

                   - recunoaşte importanţa promovării cooperării judiciare în materie civilă şi comercială;

                   - salută progresele înregistrate în asocierea Balcanilor de Vest la mecanismul comunitar de protecţie civilă şi subliniază intenţia Comisiei Europene de a consolida în continuare cooperarea, inclusiv prin lansarea unei iniţiative privind reducerea riscurilor de calamităţi;

                   - recunoaşte importanţa tranziţiei de la Pactul de stabilitate la Consiliul de cooperare regională, precum şi importanţa cooperării desfăşurate în cadrul Acordului central european de comerţ liber şi se angajează să acorde un sprijin deplin acestor forme de cooperare în cadrul cărora responsabilităţile sunt asumate la nivel regional.

                   2) Facilitarea contactelor personale şi dezvoltarea societăţii civile

                   Promovarea contactelor personale între Balcanii de Vest şi UE are o importanţă covârşitoare, deoarece facilitează reconcilierea şi o mai bună înţelegere reciprocă şi promovează principiile pe care se întemeiază Uniunea Europeană.  Prin urmare, Consiliul European:

                   - consideră binevenită lansarea cu succes a dialogului privind liberalizarea vizelor, astfel cum se menţionează la punctul 54 din Concluziile Consiliului European;

                   - sprijină intenţia Comisiei de a oferi mai multe burse studenţilor din Balcanii de Vest prin programul Erasmus Mundus;

                   - recunoaşte importanţa „Platformei de coordonare a cercetării în Balcanii de Vest”. Îndeamnă la continuarea cooperării în domeniul ştiinţei şi cercetării;

                   - sprijină crearea unei noi facilităţi în cadrul instrumentului de asistenţă pentru preaderare (IPA) în scopul promovării dezvoltării societăţii civile şi a dialogului în Balcanii de Vest, consolidând totodată parteneriatul şi crearea de reţele cu omologii din cadrul societăţii civile din UE. 

                   3) Dezvoltarea economică şi socială şi consolidarea bunei guvernări

                   UE va continua să colaboreze îndeaproape cu Balcanii de Vest pentru consolidarea dezvoltării socio-economice şi a bunei guvernări şi va sprijini continuarea progreselor şi a reformelor din regiune.  În acest scop, Consiliul European:

                   - salută iniţiativa de creare a unui cadru amplu de investiţii pentru Balcanii de Vest până în 2010. Îndeamnă la o punere în aplicare rapidă a obiectivelor menţionate în concluziile ECOFIN din 14 mai 2008;

                   - recunoaşte activitatea desfăşurată de Şcoala Regională de Administraţie Publică (SRAP) şi îndeamnă la dezvoltarea acesteia într-o şcoală pe deplin funcţională;

                   - recunoaşte contribuţia fundamentală a cooperării culturale în promovarea valorilor europene şi a dialogului intercultural în Balcanii de Vest, favorizând prin aceasta procesul de democratizare şi de reconciliere, precum şi respectarea drepturilor omului.

                   2. Puncte de vedere privind respingerea de către Republica Irlanda, prin referendum, a Tratatului de la Lisabona
                   Irlandezii au respins prin referendum Tratatul de la Lisabona, care era destinat să reformeze instituţiile UE. Peste 53% din votanţi au votat „împotriva” tratatului, în timp ce 46,6% au votat „pentru”. Cu toate acestea, preşedintele Comisiei Europene, Jose Manuel Barroso, a afirmat că „Tratatul nu este mort” şi a cerut statelor membre să continue ratificarea tratatului. 
                   Europa intră astfel într-o nouă criză instituţională. Franţa şi Germania şi-au exprimat regretul că irlandezii au respins Tratatul de reformă şi speră ca procesul de ratificare să continue, potrivit unei declaraţii comune.
                   José Manuel Barroso a declarat că, în mod clar, rezultatul nu ar trebui considerat ca un vot împotriva UE şi şi-a exprimat aşteptările în privinţa continuării îndeplinirii rolului Irlandei în cadrul UE. El a descurajat apelurile care cereau izolarea Irlandei, subliniind că „vocea irlandezilor nu are mai puţină importanţă decât cea a germanilor sau a francezilor”. El a mai subliniat responsabilitatea comună a tuturor celor 27 de state membre în abordarea situaţiei şi a precizat că se va lua o decizie comună la întâlnirea de nivel înalt UE din cadrul summit-ului de vară al UE. 
                   Preşedintele Parlamentului European, Hans-Gert Pöttering, şi-a exprimat, la rândul sau, speranţa că reformele sunt încă posibile până la alegerile europene din anul 2009 şi a precizat că “nu trebuie să uităm că Uniunea Europeană a mai traversat crize şi perioade dificile. Azi trebuie să ne păstrăm mintea limpede". “Respingerea textului Tratatului de către o ţară a Uniunii Europene nu are voie să însemne că ratificările ce au avut deja loc în 18 state membre ale Uniunii Europene devin nule. Aceste ratificări trebuie respectate în aceeaşi măsură ca şi votul din Irlanda. De aceea, procesul de ratificare în ţările care nu au ratificat trebuie să continue", a adăugat preşedintele PE.

                   Hans-Gert Pöttering susţine, de asemenea, că “guvernul irlandez, împreună cu partenerii europeni, va trebui să facă propuneri cu privire la modul în care se va proceda în această situaţie”, reuniunea de vârf a şefilor de stat şi de guvern de la Bruxelles fiind o bună ocazie pentru acest demers.
                   Comisarul irlandez, Charlie McCreevy, a subliniat că votul nu trebuie interpretat ca un semn de nerecunoştinţă al irlandezilor, ci ca un vot împotriva „multor alte chestiuni”, dintre care a menţionat creşterea preţurilor la alimente şi petrol, regresul economic şi ameninţările şomajului în creştere. „Vor fi mulţi care nu vor înţelege şi vor crede că am uitat toate beneficiile Irlandei de pe urma statutului său de membru UE. Dar aceasta este o interpretare greşită. Nu mă îndoiesc că majoritatea irlandezilor doresc să fie participanţi activi la construcţia Uniunii Europene”, a declarat el. 

                   El a interpretat refuzul irlandezilor, spunând că UE „nu se va împotmoli” în urma acestui rezultat şi a insistat precizând că ţara sa „nu a fost singura incapabilă să dea girul popular Tratatului European”. „În calitate de politicieni trebuie să învăţăm acest lucru", a conchis el. 
                   Ministrul irlandez de externe, Micháel Martin, a pus rezultatul negativ al referendumului pe seama lipsei de informare, susţinând că există sentimentul că tratatul nu a fost “prelucrat” în rândul cetăţenilor şi că votul negativ a demonstrat o „lipsă de comunicare între Europa şi cetăţenii săi”. 

                   Fostul prim-ministru irlandez, Garret Fitzgerald, şi-a exprimat surpriza în privinţa faptului că „votul negativ este cu mult mai mult decât ceea ce speram sau ne aşteptam”. El a mai menţionat că se teme de consecinţele „negative” ale atitudinii Irlandei în ceea ce priveşte UE. „Acum vom vedea cum vor reacţiona celelalte ţări şi mai apoi vom da replica. Nimeni nu poate spune cu exactitate ce se va petrece în această etapă”, a declarat el, adaugând că „va mai trece ceva timp până ce se va ridica această ceaţă”.

                   Eurodeputatul britanic (ALDE) Andrew Duff, care este şi purtătorul de cuvânt al Comisiei pentru Afaceri Constituţionale în PE, a declarat că rezultatele referendumului din Irlanda nu reprezintă o surpriză pentru el, atâta timp cât "întreaga campanie pro-UE din Irlanda a fost un eşec total" şi "în totalitate neprofesionistă". Mai mult, el a precizat că ratificarea tratatului de către Camera Lorzilor din Marea Britanie, care era aşteptată în scurt timp, ar fi adus doar o creştere temporară a moralului blocului comunitar, înainte să cadă într-o "paralizie profundă, fără nicio strategie de ieşire". „Situaţia curentă este mult mai gravă decât în 2005, când Franţa şi Olanda au respins Constituţia europeană, a adăugat A. Duff, “mai ales că Tratatul de la Lisabona era, deja, planul B al UE”.
                   Monica Frassoni si Daniel Cohn-Bendit, co-preşedinţi ai Verzilor Europeni din Parlament, au invinuit utilizarea referendumului pentru criză, menţionând că „votul negativ irlandez a demonstrat încă o dată că referendumurile naţionale nu reprezintă un instrument potrivit de decizie a chestiunilor europene.” „Nu este cu adevărat democratic că mai puţin de o jumătate de milion de oameni să decidă soarta a aproape jumătate de miliard de europeni", au comentat aceştia. Privind spre viitor, ei au precizat că UE nu se poate sustrage regulilor referitoare la Tratatul de la Nisa, menţionând că statele membre UE vor trebui să aleagă dacă doresc „o Europă mai integrată sau optează pentru statutul de membri ai unei organizaţii mai mari decât o zonă liberă a comerţului”. 

                   Marea Britanie şi Olanda au confirmat că vor continua procesul de ratificare. Şi Franţa, care va prelua preşedinţia prin rotaţie a Uniunii Europene la 1 iulie, a cerut ca ratificarea să continue. 

                   Semnarea acestui tratat a venit pe fondul nevoii de a reforma cadrul instituţional al Uniunii Europene ajunsă la 27 de membri şi a neratificării de către toate statele Uniunii Europene a Constituţiei Europene, al cărei text final a fost agreat de statele membre în iunie 2004. Tratatul de la Lisabona, numit oficial - Tratatul de la Lisabona de amendare a Tratatului privind Uniunea Europeană şi Tratatul instituind Comunitatea Europeană -, a fost semnat la 13 decembrie 2007, la summit-ul de la Lisabona. 
                   Consiliul European reunit la Bruxelles în iunie 2007 a hotărât redactarea unui nou tratat care să înlocuiască textul Constituţiei respinse. Acest tratat, numit iniţial  “Tratatul de Reformă”, urma, nu să înlocuiască (aşa cum   s-ar fi întâmplat în cazul adoptării Constituţiei), ci să amendeze atât Tratatul instituind Comunitatea Europeană cât şi Tratatul privind Uniunea Europeană. Mai mult, s-a hotărât ca în Tratatul de Reformă să fie inclusă numai o prevedere în legătură cu Carta Drepturilor Fundamentale, care să transforme acest document într-un instrument cu aceeaşi valoare legală ca şi Tratatele, spre deosebire de Constituţie, care urma să înglobeze Carta. 

                   Tratatul de la Lisabona urma să păstreze toate schimbările instituţionale pe care statele membre le-au inclus în Constituţia Europeană, precum înfiinţarea funcţiei de preţedinte al Consiliului European, a celei de ministru de externe (numit oficial Înaltul Reprezentant al Uniunii Europene pentru afaceri externe şi politica de securitate), păstrarea aceleiaşi distribuţii a locurilor în Parlament, acordarea personalitatii juridice Uniunii Europene şi posibilitatea unui stat de a se retrage din UE.
                   Cele mai importante schimbări pe care le aduce Tratatul de la Lisabona: 
                   - Parlamentul European va avea atribuţii sporite în domeniul adoptării legislaţiei, a bugetului şi a aprobării acordurilor internaţionale. O nouă procedură legislativă, ordinară, se va aplica majorităţii domeniilor, iar Parlamentul va avea aceleaşi puteri ca şi Consiliul. Pentru restul domeniilor se va aplica „procedura legislativa specială”, conform căreia Parlamentul are dreptul de a consimţi asupra unei măsuri a Consiliului, sau invers. În afară de aceste proceduri, rămâne în vigoare şi vechea procedură de consultare – Consiliul, înainte de a vota o propunere a Comisiei trebuie să consulte Parlamentul şi să ţină cont de propunerile sale.

                   Conform noului tratat, şi parlamentele naţionale vor avea puteri sporite, mai ales în ceea ce priveşte orice altă reformă a Tratatului asupra Uniunii Europene, a răspunsului la orice nouă aplicaţie pentru statutul de membru ale UE şi a cooperării judiciare pe probleme civile.

                   Parlamentul va avea 751 de parlamentari (750 plus preşedintele), orice stat membru va avea cel puţin 6 şi cel mult 96 de membri, iar locurile vor fi împărţite între ţări conform „proportionalităţii regresive”, adică un parlamentar dintr-o ţară cu o populaţie mai mare va reprezenta mai mulţi cetăţeni decât un parlamentar dintr-un stat cu o populaţie mai mică. 

                   - Consiliul European devine oficial instituţie a Uniunii Europene şi va fi condusă de un Preşedinte, ales pentru un mandat de doi ani şi jumătate. Dacă Tratatul de la Lisabona va fi ratificat, primul preşedinte al Consiliul European va fi ales în anul 2009. Această funcţie nou înfiinţată este denumită oficial „Preşedintele Uniunii Europene”. Deşi nu va avea atribuţii executive sporite, Preşedintele Consiliului European va avea ca sarcini organizarea lucrărilor Consiliului şi va veghea la asigurarea consensului între statele membre. În plus, funcţia de Preşedinte al Consiliului European este incompatibilă cu orice alt mandat la nivel naţional.

                   - Cea mai importantă schimbare pe care noul tratat îl aduce funcţionării Consiliului Uniunii Europene se referă la procedura de luare a deciziilor. După intrarea lui în vigoare, majoritatea calificată se va extinde şi la alte domenii decât cele din prezent (spre exemplu imigraţie şi cultură). Din 2014 va fi introdusă o nouă procedură de luare a deciziilor - dubla majoritate. Pentru a adopta o regelementare europeană va fi nevoie ca majoritatea statelor membre (55%) să reprezinte majoritatea populaţiei europene (65%). Această procedură va fi însoţită de un mecanism prin care un număr mic de state membre se pot opune adoptării unei măsuri.

                   - Numărul membrilor Comisiei Europene ar putea fi redus de la 27 la 18, începând cu anul 2014, noul sistem implicând faptul că pentru o perioadă de 5 ani (mandatul Comisiei Europene) într-un ciclu de 15 ani, fiecare stat membru nu va fi reprezentat în Comisie. O altă schimbare pe care o aduce Tratatul se referă la preşedintele Comisiei, a cărui numire va fi strâns legată de rezultatele alegerilor pentru Parlamentul European şi ale căror competenţe vor fi sporite, putând să demită pe oricare dintre comisari.

                   - Una dintre cele mai importante noutăţi aduse de Tratatul de la Lisabona se referă la înfiinţarea funcţiei de Înalt Reprezentant al Uniunii Europene pentru afaceri externe şi politică de securitate. Acesta va avea un rol dublu: va reprezenta Consiliul în problemele legate de politica externă şi de securitate comună (PESC) şi va deţine funcţia de vicepreşedinte al Comisiei, comisar pentru afaceri externe. 

                   Tratatul stipulează cine va acţiona, în ce domeniu - Uniunea Europeană sau statele membre -, identificând trei categorii de competenţe pentru UE:
                   - Competenţa exclusivă - în domenii precum uniunea vamală, politica comercială şi de concurenţă, numai Uniunea Europeană având competenţe legislative;
                   -  Acţiuni de sprijin, coordonare şi complementare - în domenii cum sunt educaţia, cultura, industria, Uniunea Europeană putând numai să sprijine statele membre (acordând finanţări);
                   - Competenţa comună - în ceea ce priveşte mediul, transportul şi protecţia consumatorilor, atât Uniunea Europeana cât şi statele membre au putere de legiferare, ţinându-se cont de principiul subsidiarităţii.

                   După aderarea la UE, orice stat poate să aleagă în orice moment dacă rămâne sau nu membru al acestei structuri. Deşi există un precedent în care un teritoriu a încetat să mai facă parte din Comunitatea Europeană (Groenlanda, din 1985), în prezent nu există nici o prevedere legală conform căreia un stat poate părăsi UE. De aceea, pentru prima dată, Tratatul de la Lisabona include o clauză conform căreia este la latitudine oricărei ţări să rămână sau nu membru al UE.

                   Tratatul de la Lisabona înseamnă şi un pas înainte în ceea ce priveşte drepturile omului. Pe lângă faptul că se garantează punerea în aplicare a Cartei Europene a Drepturilor Fundamentale, deschide şi oportunitatea pentru Uniunea Europeană de a adera la Convenţia Europeană pentru apărarea drepturilor omului şi a libertăţilor fundamentale. Totodată, Tratatul introduce un nou drept pentru cetăţenii europeni, conform căruia o petiţie cu 1 milion de semnături din mai multe state membre poate fi trimisă Comisiei, pentru a sta la baza unei iniţiative legislative.

                   Protocoalele adiţionale privind schimbările climatice şi lupta împotriva încălzirii globale sunt parte integrantă a Tratatului. De asemenea, câteva prevederi ale Tratatului se referă la solidaritatea în probleme legate de furnizarea de energie şi a schimbărilor în domeniul politicii energetice europene.

	� http://www.consilium.europa.eu


	       � Consiliul European a luat act de faptul că Republica Cehă nu poate finaliza procesul de ratificare până când Curtea Constituţională nu va emite avizul pozitiv privind conformitatea Tratatului de la Lisabona cu ordinea constituţională cehă.


� Organizaţia Naţiunilor Unite şi Cisco monitorizează progresul în reducerea sărăciei globale până în 2015, o campanie globală cunoscută drept Obiectivele de Dezvoltare ale Mileniului sau ODM.

